GREEK SUPREME COURT DECISION

Decision ID: 668/2024
Decision Number: 668
Decision Year: 2024
Department: Πολιτικό (Α3)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Α3' Πολιτικό Τμήμα Συγκροτήθηκε από τους Δικαστές: Αικατερίνη Κρυσταλλίδου, Αντιπρόεδρο του Αρείου Πάγου, Χρήστο Κατσιάνη, Στέφανο-Σπυρίδωνα Πανταζόπουλο, Κορνηλία Πανούτσου και Χρυσούλα Πλατιά-Εισηγήτρια, Αρεοπαγίτες. Συνεδρίασε δημόσια στο ακροατήριό του, στις 26 Φεβρουαρίου 2024, με την παρουσία και της Γραμματέως Μαρίας Σουλάκα, για να δικάσει την υπόθεση μεταξύ: Του αναιρεσείοντος: Νομικού Προσώπου Δημοσίου Δικαίου με την επωνυμία "Εθνικός Οργανισμός Παροχής Υπηρεσιών Υγείας" (ΕΟΠΥΥ), που εδρεύει στο Μαρούσι Αττικής και εκπροσωπείται νόμιμα από τον Διοικητή του. Εκπροσωπήθηκε από την Σοφία Καρυτινού, Πάρεδρο του Ν.Σ.Κ. με δήλωση κατ' άρθρο 242 παρ.2 ΚΠολΔ και κατέθεσε προτάσεις. Της αναιρεσιβλήτου: Εταιρείας περιορισμένης ευθύνης με την επωνυμία "Β. Ε. Ε. Π. Ε.", που εδρεύει στον ... και εκπροσωπείται νόμιμα. Εκπροσωπήθηκε από τον πληρεξούσιο δικηγόρο, Κωνσταντίνο Χαρώνη και κατέθεσε προτάσεις. Η ένδικη διαφορά άρχισε με την από 30.11.2016 αγωγή της ήδη αναιρεσιβλήτου, που κατατέθηκε στο Μονομελές Πρωτοδικείο Θεσσαλονίκης. Εκδόθηκαν οι αποφάσεις: 16583/2017 εν μέρει οριστική και 3245/2018 οριστική του ίδιου Δικαστηρίου και 1312/2022 του Μονομελούς Εφετείου Θεσσαλονίκης. Την αναίρεση της τελευταίας απόφασης ζητεί το αναιρεσείον με την από 02.02.2023 αίτησή του. Κατά τη συζήτηση της αίτησης αυτής, που εκφωνήθηκε από το πινάκιο, οι διάδικοι παραστάθηκαν, όπως σημειώνεται πιο πάνω. Ο πληρεξούσιος της αναιρεσιβλήτου ζήτησε την παραδοχή της αιτήσεως αναιρέσεως και την καταδίκη του αντίδικου μέρους στη δικαστική δαπάνη.

Judges: Αικατερίνη Κρυσταλλίδου, Χρήστο Κατσιάνη, Στέφανο-Σπυρίδωνα Πανταζόπουλο, Κορνηλία Πανούτσου, Χρυσούλα Πλατιά-Εισηγήτρια

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Α3' Πολιτικό Τμήμα Συγκροτήθηκε από τους Δικαστές: Αικατερίνη Κρυσταλλίδου, Αντιπρόεδρο του Αρείου Πάγου, Χρήστο Κατσιάνη, Στέφανο-Σπυρίδωνα Πανταζόπουλο, Κορνηλία Πανούτσου και Χρυσούλα Πλατιά-Εισηγήτρια, Αρεοπαγίτες. Συνεδρίασε δημόσια στο ακροατήριό του, στις 26 Φεβρουαρίου 2024, με την παρουσία και της Γραμματέως Μαρίας Σουλάκα, για να δικάσει την υπόθεση μεταξύ: Του αναιρεσείοντος: Νομικού Προσώπου Δημοσίου Δικαίου με την επωνυμία "Εθνικός Οργανισμός Παροχής Υπηρεσιών Υγείας" (ΕΟΠΥΥ), που εδρεύει στο Μαρούσι Αττικής και εκπροσωπείται νόμιμα από τον Διοικητή του. Εκπροσωπήθηκε από την Σοφία Καρυτινού, Πάρεδρο του Ν.Σ.Κ. με δήλωση κατ' άρθρο 242 παρ.2 ΚΠολΔ και κατέθεσε προτάσεις. Της αναιρεσιβλήτου: Εταιρείας περιορισμένης ευθύνης με την επωνυμία "Β. Ε. Ε. Π. Ε.", που εδρεύει στον ... και εκπροσωπείται νόμιμα. Εκπροσωπήθηκε από τον πληρεξούσιο δικηγόρο, Κωνσταντίνο Χαρώνη και κατέθεσε προτάσεις. Η ένδικη διαφορά άρχισε με την από 30.11.2016 αγωγή της ήδη αναιρεσιβλήτου, που κατατέθηκε στο Μονομελές Πρωτοδικείο Θεσσαλονίκης. Εκδόθηκαν οι αποφάσεις: 16583/2017 εν μέρει οριστική και 3245/2018 οριστική του ίδιου Δικαστηρίου και 1312/2022 του Μονομελούς Εφετείου Θεσσαλονίκης. Την αναίρεση της τελευταίας απόφασης ζητεί το αναιρεσείον με την από 02.02.2023 αίτησή του. Κατά τη συζήτηση της αίτησης αυτής, που εκφωνήθηκε από το πινάκιο, οι διάδικοι παραστάθηκαν, όπως σημειώνεται πιο πάνω. Ο πληρεξούσιος της αναιρεσιβλήτου ζήτησε την παραδοχή της αιτήσεως αναιρέσεως και την καταδίκη του αντίδικου μέρους στη δικαστική δαπάνη.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Από τη διάταξη του άρθρου 556 παρ. 1 του ΚΠολΔ προκύπτει ότι δικαίωμα να ασκήσει αναίρεση έχει, μεταξύ άλλων, και ο εναγόμενος εφόσον νικήθηκε ολικά ή μερικά, ως και οι καθολικοί ή ειδικοί διάδοχοι αυτού, εφόσον απέκτησαν την ιδιότητά τους αυτή μετά την άσκηση την αγωγής. Συνακόλουθα επί νομικού προσώπου, εάν επέλθει μεταβολή στο πρόσωπο αυτού, νομιμοποιείται ενεργητικά για την άσκηση της αναίρεσης ο (οιονεί) καθολικός διάδοχος αυτού (ΑΠ 734/2023, ΑΠ 222/2022, ΑΠ 1073/2019, ΑΠ 101/2018). Εξάλλου, από τις διατάξεις του άρθρου 577 παρ. 1-2 ΚΠολΔ προκύπτει ότι ο Άρειος Πάγος, κατ' αρχήν, ερευνά αυτεπαγγέλτως την συνδρομή των προϋποθέσεων του παραδεκτού της αίτησης αναίρεσης, μεταξύ των οποίων είναι και η νομιμοποίηση του ασκούντος αυτήν, ενώ αν διαπιστωθεί η έλλειψη της προϋπόθεσης αυτής, απορρίπτει την αίτηση ως απαράδεκτη (ΑΠ 734/2023, ΑΠ 222/2022, ΑΠ 1873/2022). Περαιτέρω, με το Ν. 3918/2.3.2011 "Διαρθρωτικές αλλαγές στο σύστημα υγείας και άλλες διατάξεις", προκειμένου (όπως αναφέρεται στην Εισηγητική του Έκθεση) να εξασφαλισθεί η ισότιμη πρόσβαση όλων των ασφαλισμένων σε ενιαίο σύστημα παροχής υπηρεσιών υγείας και να επιτευχθεί η σύμπραξη όλων των μονάδων πρωτοβάθμιας υγείας του Εθνικού Συστήματος Υγείας (ΕΣΥ) με τις υπάρχουσες δομές όλων των Φορέων Κοινωνικής Ασφάλισης (ΦΚΑ), στο πλαίσιο οργάνωσης και λειτουργίας ενιαίου δικτύου πρωτοβάθμιας φροντίδας υγείας, ορίστηκαν και τα ακόλουθα: Στο άρθρο 17 αυτού, όπως τροποποιήθηκε με την παρ. 2 του άρθρου 72 του Ν. 3984/2011: "1. Συνιστάται νομικό πρόσωπο δημοσίου δικαίου (ΝΠΔΔ) με την επωνυμία Εθνικός Οργανισμός Παροχής Υπηρεσιών Υγείας (εφεξής ΕΟΠΥΥ ή Οργανισμός), το οποίο αποτελεί Φορέα Κοινωνικής Ασφάλισης... Η έναρξη λειτουργίας του Οργανισμού ορίζεται έξι μήνες μετά τη δημοσίευση του παρόντος νόμου. 2. Στον ΕΟΠΥΥ μεταφέρονται και εντάσσονται ως υπηρεσίες, αρμοδιότητες και προσωπικό ο Κλάδος Υγείας του Ιδρύματος Κοινωνικών Ασφαλίσεων-Ενιαίο Ταμείο Ασφάλισης Μισθωτών (ΙΚΑ-ΕΤΑΜ) με τις μονάδες υγείας του, το κέντρο διάγνωσης ιατρικής της εργασίας του ΙΚΑ με το σύνολο του εξοπλισμού του, οι Κλάδοι Υγείας του Οργανισμού Γεωργικών Ασφαλίσεων (ΟΓΑ) και του Οργανισμού Ασφάλισης Ελεύθερων Επαγγελματιών (ΟΑΕΕ), ο Οργανισμός Περίθαλψης Ασφαλισμένων Δημοσίου (ΟΠΑΔ), όπως διαμορφώθηκε με τις διατάξεις του ν. 3655/2008, ως προς τις παροχές σε είδος. 3... 4.... 5....". Στο άρθρο 18: "1. Σκοπός του Εθνικού Οργανισμού Παροχής Υπηρεσιών Υγείας είναι α. Η παροχή υπηρεσιών υγείας στους εν ενεργεία ασφαλισμένους, συνταξιούχους και τα προστατευόμενα μέλη των οικογενειών τους, των μεταφερόμενων φορέων, σύμφωνα με τα οριζόμενα από τον προβλεπόμενο στο άρθρο 30 Ενιαίο Κανονισμό Παροχών Υγείας του παρόντος νόμου... 2. Η πρωτοβάθμια φροντίδα υγείας παρέχεται στους ασφαλισμένους του ΙΚΑ-ΕΤΑΜ: α) από τις Μονάδες Υγείας του ΙΚΑ-ΕΤΑΜ, β) από τους συμβεβλημένους με το ΙΚΑ-ΕΤΑΜ, τον ΟΑΕΕ και τον ΟΠΑΔ ιατρούς και γ) από τους ιατρούς των Κέντρων Υγείας και των Περιφερειακών Ιατρείων... 3.... 4....". Στο άρθρο 23: "1. Οι υπηρεσίες του ΕΟΠΥΥ διακρίνονται σε Κεντρική και Περιφερειακές. Α.... Β. α. Τις Περιφερειακές Υπηρεσίες του ΕΟΠΥΥ αποτελούν οι υφιστάμενες μονάδες των περιφερειακών υπηρεσιών υγείας του ΙΚΑ-ΕΤΑΜ, οι υγειονομικές υπηρεσίες αυτού που δεν αποτελούν οργανικές μονάδες και λειτουργούν μέχρι την εφαρμογή του παρόντος ενταγμένες στις υπηρεσίες ασφάλισης, οι υπηρεσίες ΙΚΑ-ΕΤΑΜ που ασκούν αρμοδιότητες σχετικές με παροχές ασθένειας σε είδος και λειτουργούν σε υπηρεσίες ασφάλισης, καθώς και οι περιφερειακές υπηρεσίες των λοιπών εντασσόμενων φορέων και κλάδων υγείας που ασκούν αρμοδιότητες σχετικές με παροχές ασθένειας σε είδος. Από τις περιφερειακές υπηρεσίες υγείας του ΙΚΑ-ΕΤΑΜ εξαιρούνται οι υπηρεσίες νοσοκομειακής υποστήριξης, οι οποίες μεταφέρονται στο Εθνικό Σύστημα Υγείας, σύμφωνα με τις διατάξεις του παρόντος. β. Η ένταξη των περιφερειακών υπηρεσιών των μεταφερόμενων φορέων στον ΕΟΠΥΥ, σύμφωνα με το άρθρο 17 του παρόντος, δύναται να είναι σταδιακή και πραγματοποιείται με την έκδοση κοινής απόφασης των Υπουργών Εργασίας και Κοινωνικής Ασφάλισης και Υγείας και Κοινωνικής Αλληλεγγύης, στην οποία καθορίζεται και κάθε άλλη αναγκαία λεπτομέρεια για την εφαρμογή της παρούσας διάταξης". Περαιτέρω, με το άρθρο 29 του ίδιου ως άνω Ν. 3918/2011 ορίστηκε ότι: "1.Α) Ο ΕΟΠΥΥ αποτελεί καθολικό διάδοχο των εντασσόμενων φορέων και υπεισέρχεται στα δικαιώματα και τις υποχρεώσεις αυτών. 2... 3. Οι συμβάσεις των εντασσόμενων φορέων εξακολουθούν να ισχύουν έναντι του ΕΟΠΥΥ", ενώ με την μεταβατική διάταξη του άρθρου 33 παρ. 9 του ιδίου νόμου ορίστηκε ότι: "Εκκρεμείς δίκες που αφορούν διαφορές ή υποθέσεις των εντασσόμενων φορέων συνεχίζονται από τον ΕΟΠΥΥ, χωρίς να επέρχεται διακοπή της δίκης. Δικαστικές αποφάσεις που εκδίδονται ισχύουν έναντι του ΕΟΠΥΥ". Κατ' εξουσιοδότηση της προαναφερόμενης διάταξης του άρθρου 23 παρ. 1 Ββ' του Ν. 3918/2011 εκδόθηκε η Υ.Α. Φ.80000/οικ.32115/2009 (Β' 3010/29.12.2011), με την οποία μεταφέρθηκαν, από 1.1.2012, στον ΕΟΠΥΥ από το ΙΚΑ-ΕΤΑΜ οι Νομαρχιακές Μονάδες Υγείας, οι Τοπικές Μονάδες Υγείας, τα Τοπικά Ιατρεία, τα Διαγνωστικά Κέντρα, οι Υγειονομικές Υπηρεσίες που δεν αποτελούσαν οργανικές μονάδες και λειτουργούσαν μέχρι τότε ενταγμένες στις υπηρεσίες ασφάλισης του Ιδρύματος κλπ., οι οποίες αποτελούσαν, σύμφωνα με το άρθρο 3 παρ. 3 του Π.Δ. 266/1989, μαζί με τις λοιπές αναφερόμενες εκεί υπηρεσίες, τις Υπηρεσίες Υγείας του ΙΚΑ. Από τις διατάξεις που προαναφέρθηκαν συνάγεται ότι με το άρθρο 17 του Ν. 3918/2011 συστήθηκε ως ΝΠΔΔ ο ΕΟΠΥΥ, με σκοπό, μεταξύ άλλων, την παροχή υπηρεσιών υγείας στους εν ενεργεία ασφαλισμένους, στους συνταξιούχους και στα προστατευόμενα μέλη των οικογενειών των Φορέων Κοινωνικής Ασφάλισης (ΦΚΑ), που εντάχθηκαν σε αυτόν, μεταξύ των οποίων περιλαμβάνεται και το ΝΠΔΔ με την επωνυμία ΙΚΑ-ΕΤΑΜ, ότι ο ΕΟΠΥΥ, κατά το άρθρο 29 παρ. 1 και 9 και 33 παρ. 9 του ιδίου νόμου, αποτελεί καθολικό διάδοχο των ΦΚΑ, που εντάσσονται σε αυτόν, στα οποία περιλαμβάνεται και το ΙΚΑ-ΕΤΑΜ, ως προς τις παροχές υγείας σε είδος, οι δε συμβάσεις των εντασσομένων φορέων εξακολουθούν να ισχύουν έναντι του ΕΟΠΥΥ, ο οποίος συνεχίζει τις εκκρεμείς δίκες χωρίς να επέρχεται διακοπή της δίκης. Επομένως, μετά το Ν. 3918/2011, για τις προμήθειες του ΙΚΑ-ΕΤΑΜ του προγενέστερου του νόμου αυτού χρονικού διαστήματος, αν οι προμήθειες αυτές αφορούν τον κλάδο υγείας του ΙΚΑ, συνεχίζει τις σχετικές δίκες, ως καθολικός διάδοχος του ΙΚΑ-ΕΤΑΜ, ο ΕΟΠΥΥ (ΑΠ 407/2023, ΑΠ 1990/2022, ΑΠ 465/2019, ΣτΕ 759/2020). Τα ανωτέρω δεν μεταβλήθηκαν με το Ν. 4238/2014 "Πρωτοβάθμιο Εθνικό Δίκτυο Υγείας (ΠΕΔΥ), αλλαγή σκοπού ΕΟΠΥΥ και λοιπές διατάξεις", ο οποίος άρχισε να ισχύει, σύμφωνα με το άρθρο 56 αυτού, από τη δημοσίευσή του στην Εφημερίδα της Κυβερνήσεως (17.2.2014), και ορίζει στην παρ. 2 του άρθρου 1, με τον τίτλο "Πρωτοβάθμια Φροντίδα Υγείας", που εντάσσεται στο πρώτο κεφάλαιο του νόμου, ότι: "Στο Εθνικό Σύστημα Υγείας (ΕΣΥ) συνιστάται Πρωτοβάθμιο Εθνικό Δίκτυο Υγείας (ΠΕΔΥ) που λειτουργεί στις Διοικήσεις Υγειονομικών Περιφερειών (ΔΥΠε) της Χώρας" και στο άρθρο 2 ότι: "1. Τα Κέντρα Υγείας και οι λοιπές Μονάδες παροχής υπηρεσιών Πρωτοβάθμιας Φροντίδας Υγείας των ΔΥΠε αποτελούν τις δημόσιες δομές παροχής υπηρεσιών Πρωτοβάθμιας Φροντίδας Υγείας του ΠΕΔΥ. 2.... 3. Οι Μονάδες παροχής υπηρεσιών ΠΦΥ του Εθνικού Οργανισμού Παροχής Υπηρεσιών Υγείας (ΕΟΠΥΥ) μεταφέρονται και εντάσσονται στην οργανωτική δομή των ΔΥΠε ως αποκεντρωμένες μονάδες τους, εξαιρουμένων των Φαρμακείων του ΕΟΠΥΥ, τα οποία παραμένουν και λειτουργούν στον Οργανισμό. 4....", γιατί, όπως συνάγεται από το συνδυασμό των διατάξεων των άρθρων 8 και 21 παρ. 4, 5, 6, 8 και 9 του νόμου αυτού, για τις συμβάσεις προμηθειών του κλάδου υγείας του ΙΚΑ-ΕΤΑΜ, που μεταβιβάστηκαν στον ΕΟΠΥΥ με το Ν. 3918/2011, εξακολουθεί να νομιμοποιείται ο ΕΟΠΥΥ και δεν νομιμοποιούνται οι αντίστοιχες ΔΥΠε (ΑΠ 407/2023, ΑΠ 1990/2022, ΑΠ 465/2019, ΣΤΕ 759/2020). Στη συνέχεια, με το άρθρο 51 παρ. 1 του Ν. 4387/12.5.2016 συστήθηκε Νομικό Πρόσωπο Δημοσίου Δικαίου (ΝΠΔΔ) με την επωνυμία "Ενιαίος Φορέας Κοινωνικής Ασφάλισης" (ΕΦΚΑ) και έδρα την Αθήνα, το οποίο τελεί υπό την εποπτεία του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, και ορίστηκε ότι από 1.1.2017, που αρχίζει η λειτουργία του, εντάσσονται σ' αυτό αυτοδίκαια οι φορείς κοινωνικής ασφάλισης (ΦΚΑ), που αναφέρονται στο άρθρο 53 επ. του ιδίου νόμου, μεταξύ των οποίων περιλαμβάνεται και το έως τότε υφιστάμενο ΝΠΔΔ με την επωνυμία ΙΚΑ-ΕΤΑΜ, όπως αυτό είχε παραμείνει μετά την ίδρυση του ΕΟΠΥΥ και την ένταξη των νοσοκομείων του στο ΕΣΥ με το άρθρο 32 του ανωτέρω Ν. 3918/2011, των οποίων ΦΚΑ ο ΕΦΚΑ καθίσταται οιονεί καθολικός διάδοχος. Ως σκοπός του ΕΦΚΑ ορίστηκε η κάλυψη των υπακτέων στην ασφάλισή του προσώπων για τους ασφαλιστικούς κινδύνους που προβλέπονται από την οικεία νομοθεσία με την προβλεπόμενη στο νόμο αυτόν χορήγηση: α. μηνιαίας κύριας σύνταξης, λόγω γήρατος, αναπηρίας και θανάτου στους ασφαλισμένους ή/και στα μέλη της οικογενείας τους, β. η χορήγηση προσυνταξιοδοτικών και άλλων παροχών στους συνταξιούχους... γ. παροχών ασθένειας σε χρήμα, δ. ειδικών προνοιακών επιδομάτων και ε. κάθε άλλης παροχής σε χρήμα ή υπηρεσιών, για τις οποίες καθίσταται αρμόδιος ο ΕΦΚΑ ενώ με το άρθρο 51Α' παρ. 1 του ιδίου νόμου, το οποίο προστέθηκε με το άρθρο 1 του Ν. 4670/2020 που άρχισε να ισχύει από 1.3.2020, ο ΕΦΚΑ μετονομάσθηκε, από την 1.3.2020, σε "Ηλεκτρονικός Εθνικός Φορέας Κοινωνικής Ασφάλισης", αποκαλούμενος στο εξής "e-ΕΦΚΑ". Στη συνέχεια, ο Ν. 4430/31.10.2016, στην παρ. 1 του άρθρου 52 αυτού, το οποίο φέρει τον τίτλο "Εκκαθάριση ληξιπρόθεσμων υποχρεώσεων Εθνικού Οργανισμού Παροχής Υπηρεσιών Υγείας (ΕΟΠΥΥ), ως καθολικού διαδόχου των Φορέων Κοινωνικής Ασφάλισης", όρισε ότι: "1α) Ο Εθνικός Οργανισμός Παροχής Υπηρεσιών Υγείας (ΕΟΠΥΥ) θα χρηματοδοτηθεί από τον Κρατικό Προϋπολογισμό τα οικονομικά έτη 2016 και 2017 για την εξόφληση ληξιπρόθεσμων οφειλών του Οργανισμού, όπως αυτές είχαν διαμορφωθεί στις 30.4.2016 προς τα Φαρμακεία, λοιπούς συμβεβλημένους ιδιώτες παρόχους υπηρεσιών υγείας (ιατρούς, κλινικές, διαγνωστικά κέντρα, εργαστήρια κ.λπ.), "φαρμακευτικές εταιρείες, προμηθευτές υγειονομικού και λοιπού υλικού κ.λπ." [όπως το εντός εισαγωγικών τμήμα προστέθηκε με το άρθρο 34 παρ. 4 περ. α' του Ν. 4447/2016]... β) Ως ληξιπρόθεσμες υποχρεώσεις του ΕΟΠΥΥ νοούνται εκείνες που αφορούν τα πριν τις 31.12.2012 έτη και για τις οποίες έχουν εκδοθεί τα προβλεπόμενα κατά περίπτωση, κατά το χρόνο υποβολής, παραστατικά στοιχεία και οι οποίες δεν έχουν εξοφληθεί", ενώ στην παρ. 4 του ιδίου άρθρου 52 όριζε ότι: "4. Η εξόφληση των ληξιπρόθεσμων υποχρεώσεων του Οργανισμού που πραγματοποιείται από ΦΚΑ των οποίων οι κλάδοι υγείας εντάχθηκαν στον ΕΟΠΥΥ, σύμφωνα με τα οριζόμενα στο άρθρο 29 παρ. 10 του Ν. 3918/2011, όπως ισχύει, διενεργείται το αργότερο έως 30.6.2017". Η τελευταία αυτή διάταξη της παρ. 4 του άρθρου 52 του Ν. 4430/2016 αντικαταστάθηκε με το άρθρο 97 παρ. 1α του Ν. 4486/7.8.2017 ως ακολούθως: "4. Μετά τις 30.6.2017 οι ληξιπρόθεσμες υποχρεώσεις του ΕΟΠΥΥ που προέρχονται από ΦΚΑ, των οποίων οι κλάδοι υγείας εντάχθηκαν στον ΕΟΠΥΥ, μεταφέρονται, παρακολουθούνται και βαρύνουν τον προϋπολογισμό του ΕΦΚΑ. Εκκρεμείς δίκες που αφορούν διαφορές από τις ως άνω ληξιπρόθεσμες υποχρεώσεις, συνεχίζονται από τον ΕΦΚΑ, χωρίς να επέρχεται διακοπή της δίκης και οι δικαστικές αποφάσεις ισχύουν και εκτελούνται σε βάρος του προϋπολογισμού του ΕΦΚΑ. Από τις διατάξεις του προηγούμενου εδαφίου εξαιρούνται οι ληξιπρόθεσμες υποχρεώσεις των πρώην ΟΠΑΔ, πρώην Οίκου Ναύτου και πρώην ΤΑΥΤΕΚΩ και οι οποίες εξακολουθούν να παρακολουθούνται και να βαρύνουν τον προϋπολογισμό του ΕΟΠΥΥ και εξοφλούνται σύμφωνα με τα οριζόμενα στο παρόν άρθρο". Επακολούθησε ο Ν. 4578/3.12.2018, ο οποίος, στο άρθρο 12 αυτού, που φέρει τον τίτλο "Εκκαθάριση και πληρωμή ληξιπρόθεσμων υποχρεώσεων του κλάδου υγείας των ΦΚΑ που εντάχθηκαν στον ΕΟΠΥΥ", όπως η περίπτ. α' της παρ. 1 αυτού συμπληρώθηκε από τότε που άρχισε να ισχύει με το άρθρο 44 του Ν. 4611/17-5-2019, όρισε τα εξής: "1. α) Ληξιπρόθεσμες υποχρεώσεις του κλάδου υγείας των Φορέων Κοινωνικής Ασφάλισης (ΦΚΑ), που εντάχθηκαν στον ΕΟΠΥΥ προς τα φαρμακεία, λοιπούς συμβεβλημένους ιδιώτες παρόχους υπηρεσιών υγείας (ιατρούς, κλινικές, διαγνωστικά κέντρα, εργαστήρια κ.λπ.), φαρμακευτικές εταιρείες, προμηθευτές υγειονομικού και λοιπού υλικού κ.λπ., και προς ασφαλισμένους των ΦΚΑ, εκκαθαρίζονται και πληρώνονται από τον ΕΦΚΑ μέχρι 31.12.2019. Από τις διατάξεις του προηγούμενου εδαφίου εξαιρούνται οι ληξιπρόθεσμες υποχρεώσεις του πρώην ΟΠΑΔ/Τομέας Ασφαλισμένων Δημοσίου, πρώην Οίκου Ναύτου και πρώην ΤΑΥΤΕΚΩ, οι οποίες εξακολουθούν να παρακολουθούνται από τον ΕΟΠΥΥ και να βαρύνουν τον προϋπολογισμό του και εξοφλούνται, σύμφωνα με τα οριζόμενα στο άρθρο 52 του ν. 4430/2016 .... β) Ως ληξιπρόθεσμες υποχρεώσεις, νοούνται εκείνες που αφορούν τα έτη από 1.1.2006 και εντεύθεν, για τις οποίες έχουν εκδοθεί τα προβλεπόμενα, κατά περίπτωση, παραστατικά ή αποδεικνύεται η παροχή των υπηρεσιών ή η παραλαβή των προϊόντων και οι οποίες δεν έχουν εξοφληθεί έως την έναρξη ισχύος του παρόντος". Επίσης, με το άρθρο 13 του ως άνω Ν. 4578/2018, υπό τον τίτλο "Νομική παράσταση ΕΦΚΑ υπέρ ΕΟΠΥΥ" ορίστηκε ότι: "1. Σε δίκες που αφορούν αξιώσεις ή υποχρεώσεις των κλάδων υγείας που μεταφέρθηκαν στον ΕΟΠΥΥ, σύμφωνα με την παρ. 2 του άρθρου 17 του Ν. 3918/2011, την παρ. 17 του άρθρου 13 του Ν. 4052/2012.. και το εδάφιο 1β της υποπαραγράφου ΙΒ.1 της παρ. ΙΒ` του άρθρου μόνου του Ν. 4093/2012 ..., στις οποίες διάδικος είναι το πρώην ΙΚΑ-ΕΤΑΜ, νυν ΕΦΚΑ, ή/και ο ΕΟΠΥΥ, ο ΕΦΚΑ εξακολουθεί να νομιμοποιείται στη διεξαγωγή των δικών αυτών και η νομιμοποίηση αυτή περιλαμβάνει και την άσκηση ένδικων μέσων, μέχρι και την αμετάκλητη περάτωσή τους. Η νομική θέση του ΕΟΠΥΥ στις δίκες αυτές δεν θίγεται. Οι αποφάσεις δεσμεύουν τον ΕΟΠΥΥ και εκτελούνται υπέρ και εις βάρος του. 2. Οι διατάξεις του παρόντος καταλαμβάνουν και τις εκκρεμείς, κατά την έναρξη ισχύος του παρόντος νόμου, δίκες". Από το συνδυασμό όλων των ανωτέρω διατάξεων προκύπτει ότι, μετά τις 30.6.2017, με βάση τις διατάξεις του άρθρου 52 παρ. 4 του Ν. 4430/2016, όπως το άρθρο αυτό αντικαταστάθηκε από το άρθρο 97 παρ. 1 α' του Ν. 4486/2017, οι ληξιπρόθεσμες υποχρεώσεις του ΕΟΠΥΥ που προέρχονται από ΦΚΑ, των οποίων οι κλάδοι υγείας εντάχθηκαν στον ΕΟΠΥΥ, όπως είναι και το ΙΚΑ-ΕΤΑΜ, όπως προαναφέρθηκε (πλην εκείνων του πρώην ΟΠΑΔ, πρώην Οίκου Ναύτου και πρώην ΤΑΥΤΕΚΩ), "μεταφέρονται, παρακολουθούνται και βαρύνουν τον προϋπολογισμό του Ενιαίου Φορέα Κοινωνικής Ασφαλίσεως (ΕΦΚΑ)" και οι εκκρεμείς δίκες που αφορούν διαφορές από τις ως άνω ληξιπρόθεσμες υποχρεώσεις συνεχίζονται από τον ΕΦΚΑ (ήδη e-ΕΦΚΑ), χωρίς να επέρχεται διακοπή της δίκης (ΑΠ 1554/2023, ΑΠ 407/2023, ΑΠ 1990/2022, ΣτΕ 759/2020). Εξάλλου, ο νομοθέτης αποβλέποντας στην εξόφληση όλων των ληξιπρόθεσμων υποχρεώσεων του κλάδου υγείας των Φορέων Κοινωνικής Ασφάλισης (ΦΚΑ), που εντάχθηκαν από 1.1.2012 στον ΕΟΠΥΥ, όρισε με το άρθρο 12 του Ν. 4578/2018, ότι οι υποχρεώσεις αυτές "εκκαθαρίζονται και πληρώνονται από τον ΕΦΚΑ" μέχρι 31.12.2019 (πλην εκείνων του πρώην ΟΠΑΔ, πρώην Οίκου Ναύτου και πρώην ΤΑΥΤΕΚΩ), ήδη δε, μετά από διαδοχικές παρατάσεις, μέχρι τις 31.12.2022, δυνάμει της ΥΑ60855/2022 (ΦΕΚ Β' 3354/2022), που εκδόθηκε κατ' εξουσιοδότηση του άρθρου 85 Ν. 4825/2021. Περαιτέρω, με το άρθρο 13 του ιδίου νόμου επιλύθηκαν θέματα νομικής παράστασης του ΕΦΚΑ υπέρ ΕΟΠΥΥ σε εκκρεμείς δίκες, τις οποίες καταλαμβάνουν οι διατάξεις του άρθρου αυτού, και ορίστηκε ότι η νομική θέση του ΕΟΠΥΥ στις δίκες αυτές δεν θίγεται και ότι οι αποφάσεις δεσμεύουν τον ΕΟΠΥΥ και εκτελούνται σε βάρος του. Η διάταξη, όμως, αυτή, σε συνδυασμό με τις προπαρατεθείσες ρυθμίσεις, πρέπει να ερμηνευθεί ότι δεν αφορά τις εκκρεμείς δίκες του ΕΟΠΥΥ που συνεχίζονται από τον ΕΦΚΑ και αφορούν ληξιπρόθεσμες υποχρεώσεις του ΕΟΠΥΥ, οι οποίες προέρχονται από Φορείς Κοινωνικής Ασφάλισης (ΦΚΑ), που οι κλάδοι υγείας τους εντάχθηκαν, με την παρ. 2 του άρθρου 17 του Ν. 3918/2011, στον ΕΟΠΥΥ, και οι οποίες, κατά τα προεκτεθέντα, σύμφωνα με τη διάταξη της παρ. 4 του ιδίου άρθρου 52 του Ν. 4430/2016, όπως αντικαταστάθηκε από το άρθρο 97 παρ. 1α του Ν. 4486/2017, "μεταφέρονται, παρακολουθούνται και βαρύνουν τον προϋπολογισμό του ΕΦΚΑ" (που, άλλωστε, και δυνάμει των νεότερων διατάξεων του άρθρου 12 του Ν. 4578/2018 "εκκαθαρίζονται και πληρώνονται από τον ΕΦΚΑ"), αλλά εκείνες τις εκκρεμείς δίκες που έχουν ως αντικείμενο τις ληξιπρόθεσμες υποχρεώσεις Φορέων Κοινωνικής Ασφάλισης (πρώην ΟΠΑΔ, πρώην Οίκου Ναύτου, πρώην ΤΑΥΤΕΚΩ), οι οποίες εντάχθηκαν μεν στον ΕΟΠΥΥ, με τις ίδιες διατάξεις, αλλά δεν μεταφέρθηκαν, μετά τις 30.6.2017, προς εξόφληση στον ΕΦΚΑ, γιατί εξαιρέθηκαν ρητώς, κατά τα ανωτέρω (άρθρο 52 παρ. 4 Ν. 4430/2016, όπως ισχύει, και άρθρο 12 Ν. 4578/2018), και εξακολουθούν να παρακολουθούνται από τον ΕΟΠΥΥ και να βαρύνουν τον προϋπολογισμό του (ΑΠ 1554/2023, ΑΠ 407/2023, ΑΠ 1990/2022, ΑΠ 222/2022). Στην προκείμενη περίπτωση, από την παραδεκτή επισκόπηση των διαδικαστικών εγγράφων της δίκης (άρθρο 561 παρ. 2 ΚΠολΔ) προκύπτουν τα ακόλουθα: Η αναιρεσίβλητη εταιρία άσκησε ενώπιον του Μονομελούς Πρωτοδικείου Θεσσαλονίκης την από 30.11.2016 αγωγή (κατατεθείσα στο ως άνω δικαστήριο την 29.12.2016) κατά 1) του πρώτου εναγόμενου ΝΠΔΔ "ΙΔΡΥΜΑ ΚΟΙΝΩΝΙΚΩΝ ΑΣΦΑΛΙΣΕΩΝ-ΕΝΙΑΙΟ ΤΑΜΕΙΟ ΑΣΦΑΛΙΣΗΣ ΜΙΣΘΩΤΩΝ" (ΙΚΑ-ΕΤΑΜ), μη διαδίκου στην παρούσα αναιρετική δίκη, 2) του δεύτερου εναγόμενου και ήδη αναιρεσείοντος ΝΠΔΔ "Εθνικός Οργανισμός Παροχής Υπηρεσιών Υγείας" (ΕΟΠΥΥ) και 3) του τρίτου εναγόμενου ΝΠΔΔ "3η ΥΓΕΙΟΝΟΜΙΚΗ ΠΕΡΙΦΕΡΕΙΑ ΜΑΚΕΔΟΝΙΑΣ" (μη διαδίκου στην προκείμενη δίκη), εκθέτοντας: α) ότι εντός του έτους 2011, δυνάμει διαδοχικών συμβάσεων που κατάρτισε προφορικά με το πρώτο εναγόμενο ΝΠΔΔ (ΙΚΑ-ΕΤΑΜ), πώλησε σ' αυτό και παρέδωσε στις αναφερόμενες Υπηρεσίες του (Τοπικές Μονάδες Υγείας στη Θεσσαλονίκη και Νομαρχιακή Μονάδα Υγείας Κατερίνης), κατόπιν σχετικών εγγράφων παραγγελιών, ιατρικά είδη (αντιδραστήρια και αναλώσιμα βιοχημικών εξετάσεων) για την κάλυψη των αναγκών των ασφαλισμένων του, όπως αυτά περιγράφονται αναλυτικά κατ' είδος, ποσότητα και τιμή μονάδος στο δικόγραφο της αγωγής, συνολικής αξίας 20.272,20 ευρώ (περιλαμβανομένου του ΦΠΑ), για τα οποία εξέδωσε τα αναγραφόμενα στην αγωγή τιμολόγια πώλησης-δελτία αποστολής και β) ότι, αν και οι ως άνω Μονάδες Υγείας παρέλαβαν ανεπιφύλακτα τα ανωτέρω πωληθέντα προϊόντα, τα εναγόμενα ΝΠΔΔ αρνούνται να εξοφλήσουν το οφειλόμενο ποσό. Με βάση τα περιστατικά αυτά, η αναιρεσίβλητη ζήτησε να υποχρεωθούν τα ως άνω εναγόμενα, ευθυνόμενα εις ολόκληρον έκαστο, να της καταβάλουν νομιμοτόκως (κατά τις διακρίσεις της αγωγής) το ανωτέρω ποσό κυρίως ως οφειλόμενο τίμημα με βάση τις συμβάσεις πώλησης και επικουρικώς κατά τις διατάξεις περί αδικαιολόγητου πλουτισμού. Το πρωτοβάθμιο δικαστήριο, που εκδίκασε την υπόθεση κατά τη δικάσιμο της 29.9.2017, αρχικά εξέδωσε την υπ' αριθ. 16583/2017 εν μέρει οριστική απόφασή του, με την οποία, αφού απέρριψε την αγωγή ως προς τα πρώτο και τρίτο εναγόμενα ΝΠΔΔ (ΙΚΑ-ΕΤΑΜ και 3η ΥΓΕΙΟΝΟΜΙΚΗ ΠΕΡΙΦΕΡΕΙΑ ΜΑΚΕΔΟΝΙΑΣ αντιστοίχως), δέχθηκε αυτήν (αγωγή) ως νόμιμη ως προς το δεύτερο εναγόμενο ΝΠΔΔ "ΕΟΠΥΥ" και ανέβαλε ως προς τούτο, προκειμένου να προσκομισθεί βεβαίωση του Ελεγκτικού Συνεδρίου, κατ' άρθρο 17 Ν. 2145/1993, περί μη υποβολής της ένδικης απαίτησης ενώπιόν του. Στη συνέχεια, το Μονομελές Πρωτοδικείο Θεσσαλονίκης, με την, εκδοθείσα αντιμωλία των διαδίκων, υπ' αριθ. 3245/2018 απόφασή του, αφού έκρινε: α) ότι καθολικός διάδοχος του ΙΚΑ-ΕΤΑΜ για την υποχρέωσή του από τις επίδικες συμβάσεις ήταν μεν κατά τον χρόνο κατάθεσης της αγωγής (29.12.2016) το δεύτερο εναγόμενο ΕΟΠΥΥ, αλλά ήδη η υποχρέωσή του αυτή βαρύνει το (μη αρχικώς εναγόμενο) ΝΠΔΔ "ΕΝΙΑΙΟΣ ΦΟΡΕΑΣ ΚΟΙΝΩΝΙΚΗΣ ΑΣΦΑΛΙΣΗΣ" (ΕΦΚΑ) κατ' άρθρο 97 παρ. 1α του Ν. 4486/2017 χωρίς να επέρχεται διακοπή της δίκης, καθόσον ο νόμος αυτός δημοσιεύθηκε την 7.8.2017, δηλαδή μετά την συμπλήρωση του φακέλου της υπόθεσης (την 10.4.2017) κατ' άρθρο 237 παρ. 1 ΚΠολΔ, με αποτέλεσμα να μην υπάρχει δικονομική δυνατότητα μεταβολής της δηλωθείσας με τις προτάσεις παράστασης των διαδίκων και β) ότι η απόφασή του επί της ενώπιόν του εκκρεμούς (πριν από τη δημοσίευση του Ν. 4486/2017) αυτής δίκης ισχύει αυτοδικαίως σε βάρος του ΕΦΚΑ, εναντίον του οποίου και εκτελείται κατ' εφαρμογή της ίδιας ως άνω διάταξης (άρθρο 97 παρ. 1α Ν. 4486/2017), δέχθηκε την αγωγή, κατά την κύρια βάση της, ως ουσιαστικά βάσιμη, και, όπως προκύπτει από το διατακτικό της απόφασής του, υποχρέωσε, στην πραγματικότητα, το ΝΠΔΔ "ΕΝΙΑΙΟΣ ΦΟΡΕΑΣ ΚΟΙΝΩΝΙΚΗΣ ΑΣΦΑΛΙΣΗΣ" (ΕΦΚΑ), ως καθολικό διάδοχο του δεύτερου εναγόμενου ΝΠΔΔ "ΕΟΠΥΥ" κατ' άρθρο 97 παρ. 1α του Ν. 4486/2017, να καταβάλει στην ήδη αναιρεσίβλητη εταιρία το συνολικό ποσό των 20.272,20 ευρώ με το νόμιμο τόκο κατά τις διακρίσεις της αγωγής. Κατά της ανωτέρω απόφασης το ήδη αναιρεσείον ΝΠΔΔ "ΕΟΠΥΥ" άσκησε την από 14.1.2020 έφεσή του, που εκδικάσθηκε την 22.11.2021 και επ' αυτής εκδόθηκε αντιμωλία των διαδίκων, κατά την τακτική διαδικασία, η υπ' αριθ. 1312/2022 τελεσίδικη απόφαση του Μονομελούς Εφετείου Θεσσαλονίκης, που απέρριψε την έφεση κατ' ουσίαν, επικυρώνοντας την απόφαση του πρωτοβάθμιου δικαστηρίου. Κατά της απόφασης αυτής του Εφετείου το ΝΠΔΔ "ΕΟΠΥΥ" άσκησε την κρινόμενη από 2.2.2023 αίτηση αναίρεσης, επικαλούμενο, με σχετικό λόγο αυτής, την από τον αριθ. 14 του άρθρου 559 ΚΠολΔ πλημμέλεια, με την αιτίαση ότι, κατά τη διάταξη του άρθρου 52 παρ. 4 του Ν. 4430/2016, όπως τροποποιήθηκε με το άρθρο 97 παρ. 1α του Ν. 4486/2017, υπόχρεο προς πληρωμή της επίδικης απαίτησης δεν είναι πλέον το ίδιο αλλά είναι, από την 30.6.2017, το ΝΠΔΔ "e-ΕΦΚΑ", στο οποίο μεταφέρθηκαν από την ως άνω ημερομηνία όλες οι ληξιπρόθεσμες υποχρεώσεις του ΕΟΠΥΥ, που προέρχονται από ΦΚΑ των οποίων οι κλάδοι υγείας εντάχθηκαν στο ΕΟΠΥΥ (μεταξύ των οποίων και εκείνες του ΙΚΑ-ΕΤΑΜ) και βαρύνουν τον προϋπολογισμό του. Σύμφωνα, όμως, με τις παρατεθείσες στη μείζονα πρόταση της παρούσας διατάξεις και ιδίως σύμφωνα με αυτήν του άρθρου 97 παρ. 1α του Ν. 4486/2017, που τροποποίησε το άρθρο 52 παρ. 4 του Ν. 4430/2016, κατά το χρόνο της κατάθεσης της υπό κρίση αίτησης αναίρεσης (3.2.2023) μόνον το ΝΠΔΔ με την επωνυμία "ΕΝΙΑΙΟΣ ΦΟΡΕΑΣ ΚΟΙΝΩΝΙΚΗΣ ΑΣΦΑΛΙΣΗΣ" (e-ΕΦΚΑ) ήταν υπόχρεο της ένδικης ληξιπρόθεσμης οφειλής του ΝΠΔΔ "ΕΟΠΥΥ" έναντι της αναιρεσίβλητης προμηθεύτριας εταιρίας, αφού είχε υπεισέλθει, κατά τα προεκτεθέντα, από 30.6.2017 στη θέση του "ΕΟΠΥΥ" ως οιονεί καθολικός διάδοχός του και μάλιστα αυτό (e-ΕΦΚΑ), αν και δεν ήταν αρχικά εναγόμενο με την αγωγή, κρίθηκε, με την επικυρωθείσα από το Εφετείο πρωτόδικη απόφαση, ως υπόχρεο προς πληρωμή της απαίτησης της αναιρεσίβλητης. Επομένως, ως προς την ένδικη αξίωση το δεύτερο εναγόμενο στην άνω αγωγή και ήδη αναιρεσείον ΝΠΔΔ (ΕΟΠΥΥ), δεν νομιμοποιείται ενεργητικά προς άσκηση της ένδικης αίτησης αναίρεσης, αλλά νομιμοποιείται προς τούτο μόνο το ΝΠΔΔ "e-ΕΦΚΑ", που, όπως προαναφέρθηκε, κατέστη οιονεί καθολικός διάδοχος του δεύτερου εναγόμενου και ήδη αναιρεσείοντος ΝΠΔΔ (ΕΟΠΥΥ) μετά την άσκηση της ως άνω αγωγής και πριν την άσκηση της υπό κρίση αίτησης αναίρεσης, σύμφωνα με τη νομική σκέψη που προηγήθηκε, και η οποία (έλλειψη ενεργητικής νομιμοποίησης) ερευνάται αυτεπαγγέλτως από το παρόν Δικαστήριο ως προϋπόθεση του παραδεκτού της άσκησης της αίτησης αναίρεσης. Κατ' ακολουθίαν των ανωτέρω, πρέπει, σύμφωνα με τα άρθρα 556 παρ. 1 και 577 παρ. 1-2 του ΚΠολΔ να απορριφθεί η ένδικη αίτηση αναίρεσης ως απαράδεκτη λόγω έλλειψης ενεργητικής νομιμοποίησης του αναιρεσείοντος ΝΠΔΔ "ΕΟΠΥΥ". Επίσης, λόγω του προνομίου της ατέλειας που απολαμβάνει το αναιρεσείον ΝΠΔΔ, δεν υποχρεούται, κατ' άρθρο 30 παρ. 3 του Ν. 4038/2012, σε κατάθεση του προβλεπόμενου από το άρθρο 495 παρ. 3 ΚΠολΔ παραβόλου για την άσκηση αναίρεσης και δεν έχει κατατεθεί τέτοιο, με συνέπεια να μην διαλαμβάνεται σχετική διάταξη στο διατακτικό της παρούσας απόφασης. Τέλος, τα δικαστικά έξοδα της αναιρεσίβλητης, που κατέθεσε προτάσεις, πρέπει, κατόπιν σχετικού αιτήματός της, να επιβληθούν σε βάρος του αναιρεσείοντος ΝΠΔΔ λόγω της ήττας του (άρθρα 176, 183 και 191 παρ. 2 ΚΠολΔ) κατά τα οριζόμενα ειδικότερα στο διατακτικό, αλλά πρέπει αυτά να ορισθούν μειωμένα κατ' άρθρο 22 παρ. 1 Ν. 3693/1957 σε συνδυασμό με τα άρθρα 21 παρ. 9 Ν. 1902/1990 και 30 παρ. 1, 3 Ν. 4038/2012, αφού το αναιρεσείον, εκπροσωπήθηκε από μέλος του Νομικού Συμβουλίου του Κράτους, σύμφωνα με τα άρθρα 4 παρ. 2 και 20 παρ. 1 Ν. 4831/2021 (ΑΠ 734/2023, ΑΠ 1298/2022).

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Απορρίπτει την από 2.2.2023 αίτηση του ΝΠΔΔ με την επωνυμία "Εθνικός Οργανισμός Παροχής Υπηρεσιών Υγείας" (ΕΟΠΥΥ) για αναίρεση της υπ' αριθ. 1312/2022 απόφασης του Μονομελούς Εφετείου Θεσσαλονίκης. Επιβάλλει σε βάρος του αναιρεσείοντος τα δικαστικά έξοδα της αναιρεσίβλητης, τα οποία ορίζει στο ποσό των τριακοσίων (300) ευρώ. ΚΡΙΘΗΚΕ, αποφασίσθηκε στην Αθήνα, στις 29 Απριλίου 2024. ΔΗΜΟΣΙΕΥΘΗΚΕ σε δημόσια συνεδρίαση στο ακροατήριό του, στην Αθήνα, στις 13 Μαΐου 2024.

LEGAL REFERENCES
Articles Referenced: άρθρο 242 παρ.2, άρθρου 556 παρ. 1 του ΚΠολΔ, άρθρου 577 παρ. 1, άρθρο 17, άρθρου 72 του Ν. 3984/2011, άρθρο 18, άρθρο 30, άρθρο 23, άρθρο 29, άρθρου 33 παρ. 9, άρθρου 23 παρ. 1, άρθρο 3 παρ. 3, άρθρο 17 του Ν. 3918/2011, άρθρο 29 παρ. 1, άρθρο 56, άρθρου 1, άρθρο 2, άρθρων 8, άρθρο 51 παρ. 1 του Ν. 4387/12, άρθρο 53, άρθρο 32, άρθρο 51Α, άρθρο 1 του Ν. 4670/2020, άρθρου 52, άρθρο 34 παρ. 4 περ. α' του Ν. 4447/2016, άρθρο 29 παρ. 10 του Ν. 3918/2011, άρθρου 52 του Ν. 4430/2016, άρθρο 97 παρ. 1, άρθρο 12, άρθρο 44 του Ν. 4611/17, άρθρο 52 του ν. 4430/2016, άρθρο 13, άρθρου 17 του Ν. 3918/2011, άρθρου 13 του Ν. 4052/2012, άρθρου 52 παρ. 4 του Ν. 4430/2016, άρθρο 12 του Ν. 4578/2018, άρθρου 85, άρθρου 12 του Ν. 4578/2018, άρθρο 52 παρ. 4, άρθρο 561 παρ. 2, άρθρο 237 παρ. 1, άρθρου 559, άρθρου 97 παρ. 1, άρθρο 52 παρ. 4 του Ν. 4430/2016, άρθρα 556 παρ. 1, άρθρο 30 παρ. 3 του Ν. 4038/2012, άρθρο 495 παρ. 3, άρθρα 176, άρθρο 22 παρ. 1, άρθρα 21 παρ. 9, άρθρα 4 παρ. 2, άρθρο 242, άρθρου 556, άρθρου 577, άρθρου 72, άρθρου 33, άρθρου 23, άρθρο 3, άρθρο 51, άρθρο 1, άρθρο 34, άρθρο 97, άρθρο 44, άρθρο 52, άρθρου 17, άρθρου 13, άρθρου 12, άρθρο 561, άρθρο 237, άρθρου 97, άρθρα 556, άρθρο 495, άρθρο 22, άρθρα 21, άρθρα 4
Article Codes: ΚΠολΔ
Law References: Ν.4052/2012|Ν.4038/2012|Ν.4611/17|Ν.4578/2018|Ν.3918/2011|Ν.4447/2016|Ν.4670/2020|ν.4430/2016|Ν.4430/2016|Ν.4387/12|Ν.3984/2011
Total Articles Cited: 66

DATES MENTIONED: 30-11-2016|02-02-2023|2-3-2011|29-12-2011|1-1-2012|17-2-2014|12-5-2016|1-1-2017|1-3-2020|31-10-2016|30-4-2016|31-12-2012|30-6-2017|7-8-2017|3-12-2018|17-5-2019|31-12-2019|1-1-2006|31-12-2022|29-12-2016|29-9-2017|10-4-2017|14-1-2020|22-11-2021|2-2-2023|3-2-2023|26-02-2024|29-04-2024|13-05-2024

SOURCE: https://areiospagos.gr/nomologia/apofaseis_DISPLAY.asp?cd=IYNXNSQ9A439572WVFK60FRE8GWNS2&apof=668_2024&info=ΠΟΛΙΤΙΚΕΣ -  Α3